《闻汤秋史师在蜀诗以志慰二首 其一》
清代·缪重熙

繫怀函丈几多年，不道文旌已入川。怪底宦游难问讯，况当天末炽烽烟。

会敷汉代师儒化，叠结程门文字缘。此日风前劳望眼，崎岖蜀道隔云烟。

作者简介：号星熊，字心农，郡庠生。家贫力学，品德高尚。至孝亲割股疗亲疾，嘉庆十九年生，同治六年卒。邑志传孝弟，有检身集十二卷，桂荫轩诗稿二卷。